Nori i la uu tara makum ti ngöe ii Getsemani,
be Iesu e poeiena turu katunun tsitsilo i tanen,
“Gum mia teka ba lia tena singo uagu tere Sunahan.”
Ba nonei e la merena ere Pita mere Jemis na e Jon,
a torinen ema niga koru ii ne toku koru.
Ba nonei e poeiena i taren,
“A peisar e tiama koru mena a nitaatagi,
alia e katsin mate hakapagu.
Kaka bumia teka bate taratara kap miou.”
Ba nonei e gamon la halehanana me tuhopö nena turu tsiktsiki.
Ba nonei e singo uana tere Sunahan tego antuna uaien bate hapiou nena tega butu uu a pöata tara tou kamits i tanen.
Ba nonei e poeiena,
“O Tamar,
alö e antunam tara mamanaka hoboto,
luba nei lia a kamits teka.
Kaba lö goma kato ua ii turu ngil i tar.
Alö go markato uu turu ngil i tamölö.”
Ba nonei e hakopis nama bemi saberena a topisa a katunun tsitsilo i tanen bate sohor.
Ba nonei e poeiena tere Pita,
“O Saimon,
alö e sohom?
Alö ema antunan kalata lase mi ta töa ta aua?
Tara kap iam bate singo uamiou tere Sunahan.
Te möa nen,
bu hiamus u omi temi butu roua i tamilimiou U namnamei i tamilimiou e ngilina,
kaba u tuenrei ema tagala nei.”
Ba nonei e la pouts lenina mena mar singo pon uana temar singo mam has uamen.
Ba pöata te la pouts pon men nonei emi sabe noahas raien ba nori te sohor,
taraha nori i topi koru.
Ba nori ema atei sileri aha tegi poeien i tanen.
Ba pöata te kopis hatopisa men,
ba nonei e poeiena i taren,
“Alimiou e soho noahas miou na e husa noahas miou?
E noa talana.
A pöata e butu hakapa.
Röto mula.
Alia tu butun Katunuma e hala tala naroua tara nitagala turu katuun u omi.
Takei iam,
bara te lara.
Rötoiam,
a katuun te haröto nanoua lia turu pakö i tar e tuku hakapa.”
Nori i pile kapiin e Iesu
E Iesu e ranga noahas be Judas a töa tara maloto na huol a katunun tsitsilo i tanen te tukuna.
Nonei e peigi rema u katuun u parpara koru ti söatema a man kilatan hiatatung na man baru.
U pris pan na u tson hihatuts tara Lo na pal kapan ti tula ramen.
A katuun tena haröto nanou e Iesu e hatei mam hakapein a ka tena katoe nouen.
“A katuun tena mutsi nagoua lia i abuabunen,
nonei a katuun te ngilin lu nami limiou.
Pile kap naiam ba limiou te peige men bate tara kap haniga namen.”
Bate tukuia e Judas ba nonei e la uana tere Iesu me poeiena,
“Tson Hihatuts.”
Ba nonei e mutsi nanen i abuabunen.
Ba nori e pile naren ba e pile kap hakarapoto naren.
Kaba töa katuun te tuol hasukusuku e lousi u kilatan hiatatung i tanen me ngats harusena a talingana a katunun kukui puku turu pris pan.
Be Iesu e rangata ranen,
“Alimiou e kato here koru na milia a katuun a kopkop balimiou te söate muma a man kilatan hiatatung na man baru tegomi pile kap mena milimiou alia?
Turu mamanu lan alia u ka gono meraiou limiou tara Luman Lotu Pan bate hihatutsugu,
ba limiou tema pile kap nami lia.
Kaba a ka teka e butu silena tega mana uu Buku u Göagono.”
U katunun tsitsilo hoboto i tanen i laba naien me busur.
A töa hitots te kamei u obe tuun e kukuti e Iesu,
ba nori e pile kap naren kaba nonei e bus me bus mena u beloso.
E Iesu e tuol ia i matar u Jiu
Nori i lu menai e Iesu tara tsunono pan turu pris,
bu pris pan na pal kapan na u tson hihatuts tara Lo e gono hobotor.
E Pita e kukute halehanama me la nitöa uana iahana makumun roro tara tsunono pan turu pris,
ba nonei ena gum gono merena u tson taratarakap me meimeina turu tula.
U pris pan na u katuun hoboto ti kaia turu Kout Pan i sake tu ranga tegi kout mei e Iesu bate atung hamateier.
Kaba nori ima sabiei ta ka.
U katuun u parpara ti gamoein e Iesu,
kaba man ranga i taren ema boei ii u töa.
Ba palair u katuun e taker me gamo ner e Iesu me poeier,
“Alam u hengoe nonei e pei,
‘Alia e kato lupegou romana a luma tere Sunahan teka ti kui u katuun,
ba i murina u topisa u lan balia te hatakei poutse gouen kaba ema limana a katuun nei te kuie nouen.’”
Kaba a man ranga i taren ema bou hase ii u töa.
Ba tsunono pan turu pris e tuolna i mataren hoboto me rangatena e Iesu,
“Alö ema ranga palis memi aha?
Aha nonei te kout merilö u katuun teka?”
Kaba e Iesu e kakamoto mema ranga nei.
Ba tsunono pan turu pris e rangata lele nen,
“Alö e Mesaia,
a Pien Tson tere Sunahan?”
Be Iesu e poeiena,
“Nonei alia.
Alimiou e tare mou romana Alia tu butun Katunuma e gum goua tara pal matou tere Sunahan te tagala koruna,
ba lia te osa guma romana turu köasi na i kolö.”
Ba tsunono pan turu pris e kiisena u hasobö i tanen me poeiena,
“Ara ema tatei ngö lele roi ta katuun tega kout gono meien.
Alimiou e hengo hakape mula temar ranga mela leien e Sunahan.
Nonei u ranga u omi koru teka.
Alimiou e peimiou aha?”
Ba nori e ranga hobotor,
“Nonei egi atung hamati.”
Ba palai e tanian kahuseier e Iesu me kits kap ner a matanen me muke ren.
Ba nori e poeier i tanen,
“Poa talei esi te muke lalou lö.”
U tson taratarakap i lu haseien me atunge ren.
E Pita e holisin e Iesu
Pöata te kaia e Pita i puta tara makumun roro,
ba töa taholun kui tara tsunono pan turu pris e la nama.
Pöata te tareien e Pita te meimeien ba nonei e tara tötose nen me poeiena,
“Alö u ka gono has mei e Iesu na i Nasaret.”
Kaba e Pita e holis me poeiena,
“Alia ema atei silegi a ka te ranga nemu lö.”
Be Pita e lauana tara tamana tara ololo,
ba keriou e kekeretsköna.
Kaba a taholun kui e tareien me ranga lel na turu katuun ti tuol ia i sukusuku me poeiena,
“Nonei a töa i taren.”
Kaba e Pita e holis lel has.
Kaba ema lehana ii ba u katuun ti tuol ia i sukusuku e poeier tere Pita,
“U mana koru alö a töa i taren,
taraha alö has a katununa i Galili.”
Ba nonei e poeiena,
“E Sunahan e tatei hahune noulia te goma ranga hamana uai lia.
Alia ema atei silegi a katuun te ranga nami limiou.”
Tara pöata koru teka ba keriou a tson e kekeretskö hahuoluna.
Be Pita e töan hakats pouts tala nena temar ranga memeien e Iesu,
“I mam te kekeretskö hahuol noua a keriou alö e holis topisa namou lia.”
Be Pita e tabe koru lasina.